b'\n_START_ARTICLE_\nKent Johanssen\n_START_SECTION_\nKometen\n_START_PARAGRAPH_\nJohanssens erfaring i store internasjonale hopprenn var i 1989 stort sett begrenset til deltakelse i Junior-VM i \xc3\x98sterrike \xc3\xa5ret f\xc3\xb8r hvor han var med \xc3\xa5 ta s\xc3\xb8lv for Norge i lagkonkurransen. Overraskelsen var derfor stor da han debuterte i verdenscupen med \xc3\xa5 bli nr. 3 i Holmenkollen 5. mars 1989, kun sl\xc3\xa5tt av Jens Wei\xc3\x9fflog og Jon Inge Kj\xc3\xb8rum._NEWLINE_En dr\xc3\xb8y uke senere ble Johanssen juniorverdensmester p\xc3\xa5 hjemmebane p\xc3\xa5 Vang i Hedmark, i tillegg til at han reist hjem med bronse i lagkonkurransen. Helgen etterp\xc3\xa5 konkurrert han i Planica i verdenscupen, og endte p\xc3\xa5 2.-plass.\n_START_SECTION_\nNedturen\n_START_PARAGRAPH_\nOm 1989 ble et komet-\xc3\xa5r for Johanssen, ble den p\xc3\xa5f\xc3\xb8lgende 1989/1990-sesongen en eneste lang nedtur. I de fleste av rennene klarte han ikke \xc3\xa5 kvalifisere seg til finaleomgangene, og hans beste plassering den sesongen ble en beskjeden 8.-plass fra svenske \xc3\x96rnsk\xc3\xb6ldsvik.\n_START_SECTION_\nVM i Val di Fiemme\n_START_PARAGRAPH_\nForan VM i Val di Fiemme i 1991 var det knyttet sm\xc3\xa5 forventninger til Johanssen ettersom 1990/1991-sesongen hadde startet like beskjedent som den foreg\xc3\xa5ende. Like overraskende som i 1989 var det da at han gikk hen og tok s\xc3\xb8lv i normalbakken, kun sl\xc3\xa5tt av \xc3\xb8sterrikske Heinz Kuttin. Resten av sesongen ble imidlertid en kopi av historien, med meget beskjedne plasseringer._NEWLINE_De neste 3 sesongene var Johanssen ute av landslaget med kun enkeltopptredener i verdenscupen, f\xc3\xb8r han i mot slutten av 1995 ble tatt inn i varmen igjen og hoppet verdenscup b\xc3\xa5de i 1995/1996 og 1996/1997. Han havnet imidlertid aldri p\xc3\xa5 pallen igjen i verdenscup-sammenheng, og med unntak av enkelte plasseringer blant de 10 beste, utmerket han seg aldri p\xc3\xa5 samme m\xc3\xa5te igjen.\n_START_SECTION_\nDet ber\xc3\xb8mte nedslaget\n_START_PARAGRAPH_\nHan ble verdenskjent for \xc3\xa9n dag da han i 1996 mistet et ski under landing p\xc3\xa5 110 meter under NM i Kl\xc3\xb8vsteinbakken i Meldal og klarte \xc3\xa5 holde seg st\xc3\xa5ende p\xc3\xa5 den gjenv\xc3\xa6rende skien til over fallgrensa. Klippet av kunststykket gikk verden rundt, og var bl.a. \xc2\xabPlay of the Day\xc2\xbb p\xc3\xa5 CNN._NEWLINE_Han la opp i 1997.'